অ্যালেন হোয়ারটন
অ্যালেন হোয়ারটন (ইংরেজি: Alan Wharton; জন্ম: ৩০ এপ্রিল, ১৯২৩ - মৃত্যু: ২৬ আগস্ট, ১৯৯৩) ল্যাঙ্কাশায়ারের হেউড এলাকায় জন্মগ্রহণকারী ইংরেজ আন্তর্জাতিক ক্রিকেটার ও রাগবি লীগ খেলোয়াড় ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ১৯৪৯ সালে সংক্ষিপ্ত সময়ের জন্যে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন। ঘরোয়া প্রথম-শ্রেণীর ইংরেজ ক্রিকেটে ল্যাঙ্কাশায়ার ও লিচেস্টারশায়ার দলের প্রতিনিধিত্ব করেন। দলে তিনি মূলতঃ বামহাতি ব্যাটসম্যান হিসেবে খেলতেন। এছাড়াও, ডানহাতি মিডিয়াম বোলিংয়ে পারদর্শী ছিলেন অ্যালেন হোয়ারটন।